बायो एनर्जी मिशन माडल खेत एवं खलिहानों तथा घरों में इकट्ठे होने वाले कचरे का एक आधुनिक रूप है। पूर्व में बायो गैस से निकलने वाली गैस को केवल भोजन बनाने के प्रयोग में ही लाया जाता था, लेकिन बायो इनर्जी मिशन माडल के तहत लगाए जाने वाले प्लांट में कई प्रकार की विशेषता है। कूड़े कचरे से निकलने वाली मिथेन गैस को इकट्ठा किया जा सकता है। यह गैस बिल्कुल प्राकृतिक गैस होती है। इसका उपयोग प्रकाश, ऊष्मा के लिए सीधे जलाकर किया जा सकता है। साथ ही इसे संचित कर या फिर कम्प्रेस करके ताप-इंजन को चलाने का भी इस्तेमाल किया जा सकता है। कूड़े कचरे से 65 से 68 प्रतिशत मीथेन गैस होती है और 33 प्रतिशत कार्बन डाई आक्साइड के साथ ही हाइड्रोजन सल्फाइड, नमी एवं कुछ अमोनिया का भी अंश होता है। प्लांट में कार्बन डाई आक्साइड को चूने के पानी में प्रवाहित करके दूर किया जाता है। इसी प्रकार हाइड्रोजन सल्फाइड लोहे के बुरादे से समाप्त कर दी जाती है। इसके लिए प्लांट में एक विशेष प्रकार का फिल्टर भी निर्मित किया जाता है। गैस को कंप्रेशर की मदद से कंप्रेश कर सीएनजी सिलेंडरों में भरा जा सकता है।